

МОНГОЛ УЛСЫН ИХ ХУРЛЫН

# **ТОГТООЛ**

2023 оны 12 сарын 28 өдөр Дугаар 117 Төрийн ордон, Улаанбаатар хот

 **Зарим байгууллагын цалингийн**

 **хэмжээг шинэчлэн тогтоох тухай**

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Төрийн албаны тухай хуулийн 57 дугаар зүйлийн 57.2.3 дахь заалт, 57.10 дахь хэсэг, Монгол Улсын Үндсэн хуулийн цэцийн тухай хуулийн 7 дугаар зүйлийн 3 дахь хэсэг, Монгол Улсын шүүхийн тухай хуулийн 46 дугаар зүйлийн 46.3 дахь хэсэг, 76 дугаар зүйлийн 76.9, 76.10 дахь хэсэг, 95 дугаар зүйлийн 95.10 дахь хэсэг, Прокурорын тухай хуулийн 59 дүгээр зүйлийн 59.3 дахь хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын Үндсэн хуулийн цэцийн дарга, гишүүний албан тушаалын цалингийн хэмжээг 1 дүгээр хавсралтаар, “Монгол Улсын Үндсэн хуулийн цэцийн гишүүнд төрийн алба хаасан хугацааны нэмэгдэл олгох журам”-ыг 2 дугаар хавсралтаар, Шүүхийн ерөнхий зөвлөлийн дарга, шүүгч бус гишүүний албан тушаалын цалингийн хэмжээг 3 дугаар хавсралтаар, Шүүхийн сахилгын хорооны дарга, шүүгч бус гишүүний албан тушаалын цалингийн хэмжээг 4 дүгээр хавсралтаар, Бүх шатны шүүхийн шүүгчийн албан тушаалын цалингийн хэмжээг 5 дугаар хавсралтаар, Прокурорын байгууллагын прокурорын албан тушаалын цалингийн хэмжээг 6 дугаар хавсралтаар тус тус шинэчлэн тогтоосугай.

 2.Шүүхийн ерөнхий зөвлөлийн дарга, шүүгч бус гишүүн, Шүүхийн сахилгын хорооны дарга, шүүгч бус гишүүний албан ажлын онцгой нөхцөлийн нэмэгдлийн хэмжээг албан тушаалын цалингийн 40 хувиар, төрийн алба хаасан хугацааны нэмэгдлийн хэмжээг “Шүүгчид нэмэгдэл олгох журам батлах тухай” Улсын Их Хурлын 2021 оны 04 дүгээр тогтоолын 2 дугаар хавсралтаар баталсан “Шүүгчийн төрийн алба хаасан хугацааны нэмэгдэл, түүнийг олгох журам”-д заасан хувиар, докторын зэргийн нэмэгдлийн хэмжээг мөн тогтоолын 2 дахь заалтад заасан хувиар тус тус тогтоосугай.

 3.Энэ тогтоолыг баталсантай холбогдуулан “Монгол Улсын Үндсэн хуулийн цэцийн дарга, гишүүний албан тушаалын цалингийн хэмжээг шинэчлэн тогтоох тухай” Монгол Улсын Их Хурлын 2016 оны 11 дүгээр сарын 10-ны өдрийн 66 дугаар тогтоол, “Монгол Улсын Үндсэн хуулийн цэцийн гишүүний төрийн алба хаасан хугацааны нэмэгдлийн хэмжээг шинэчлэн тогтоох тухай” Монгол Улсын Их Хурлын 2016 оны 11 дүгээр сарын 10-ны өдрийн 67 дугаар тогтоол, “Цалин, нэмэгдлийн хэмжээ тогтоох тухай” Монгол Улсын Их Хурлын 2022 оны 01 дүгээр сарын 18-ны өдрийн 06 дугаар тогтоол, “Бүх шатны шүүхийн шүүгчийн албан тушаалын цалингийн хэмжээг шинэчлэн тогтоох тухай” Монгол Улсын Их Хурлын 2015 оны 11 дүгээр сарын 13-ны өдрийн 101 дүгээр тогтоол, “Прокурорын албан тушаалын цалингийн хэмжээг шинэчлэн тогтоох тухай” Монгол Улсын Их Хурлын 2016 оны 11 дүгээр сарын 10-ны өдрийн 65 дугаар тогтоолыг тус тус хүчингүй болсонд тооцсугай.

 4.Энэ тогтоолыг 2024 оны 04 дүгээр сарын 01-ний өдрөөс эхлэн дагаж мөрдсүгэй.

 МОНГОЛ УЛСЫН

 ИХ ХУРЛЫН ДАРГА Г.ЗАНДАНШАТАР

Монгол Улсын Их Хурлын 2023 оны

... дугаар тогтоолын 1 дүгээр хавсралт

**МОНГОЛ УЛСЫН ҮНДСЭН ХУУЛИЙН ЦЭЦИЙН**

**ДАРГА, ГИШҮҮНИЙ АЛБАН ТУШААЛЫН**

**ЦАЛИНГИЙН ХЭМЖЭЭ**

|  |  |  |
| --- | --- | --- |
| Д/д | Албан тушаал | Албан тушаалын сарын цалингийн хэмжээ /төгрөгөөр/ |
| 1 | Монгол Улсын Үндсэн хуулийн цэцийн дарга | 5 403 280 |
| 2 |  Монгол Улсын Үндсэн хуулийн цэцийн гишүүн | 5 261 960 |

---оОо---

Монгол Улсын Их Хурлын 2023 оны

... дугаар тогтоолын 2 дугаар хавсралт

**МОНГОЛ УЛСЫН ҮНДСЭН ХУУЛИЙН ЦЭЦИЙН**

**ГИШҮҮНД ТӨРИЙН АЛБА ХААСАН ХУГАЦААНЫ**

**НЭМЭГДЭЛ ОЛГОХ ЖУРАМ**

**Нэг.Нийтлэг үндэслэл**

1.Төрийн албаны тухай хуулийн 57 дугаар зүйлийн 57.2.3 дахь заалтын дагуу Үндсэн хуулийн цэцийн гишүүнд төрийн алба хаасан хугацааны нэмэгдэл олгоход энэ журмыг мөрдөнө.

2.Үндсэн хуулийн цэцийн гишүүнд олгох төрийн алба хаасан хугацааны нэмэгдэл нь Үндсэн хуулийн цэцийн гишүүний хараат бус байдлыг хангах баталгаа мөн.

**Хоёр.Үндсэн хуулийн цэцийн гишүүний төрийн алба хаасан**

**хугацааны нэмэгдлийн хэмжээ, түүнийг олгох**

1.Үндсэн хуулийн цэцийн гишүүнд олгох төрийн алба хаасан хугацааны нэмэгдлийг тухайн гишүүний төрийн байгууллагад ажилласан хугацааг харгалзан түүний албан тушаалын сарын цалингаас доор дурдсан хувиар олгоно:

|  |  |
| --- | --- |
| Төрийн алба хаасан хугацаа/жилээр/ | Төрийн алба хаасан хугацааны нэмэгдлийн хэмжээ/хувиар/ |
| 5-10 | 5 |
| 11-15 | 10 |
| 16-20 | 15 |
| 21-25 | 20 |
| 26 ба түүнээс дээш | 25 |

2.Үндсэн хуулийн цэцийн гишүүний төрийн алба хаасан хугацаанд дараах хугацааг оруулан тооцно:

1/төрийн албанд ажилласан;

2/төрийн алба хаах хугацаандаа мэргэжил, мэдлэгээ дээшлүүлэх, дахин мэргэших, шинээр мэргэжил эзэмших дамжаа болон магистрантур, докторантурт суралцсан.

3.Төрийн алба хаасан хугацааг Үндсэн хуулийн цэцийн Тамгын газар тодорхойлж, гишүүнд олгох төрийн алба хаасан хугацааны нэмэгдлийн хувийг Үндсэн хуулийн цэцийн даргын тушаалаар тогтооно.

4.Төрийн алба хаасан хугацааг тогтоох үндсэн баримт бичиг нь хөдөлмөрийн дэвтэр, нийгмийн даатгалын дэвтэр байна.

---оОо---

Монгол Улсын Их Хурлын 2023 оны

... дугаар тогтоолын 3 дугаар хавсралт

**ШҮҮХИЙН ЕРӨНХИЙ ЗӨВЛӨЛИЙН ДАРГА,**

**ШҮҮГЧ БУС ГИШҮҮНИЙ АЛБАН ТУШААЛЫН**

**ЦАЛИНГИЙН ХЭМЖЭЭ**

|  |  |  |
| --- | --- | --- |
| Д/д | Албан тушаал | Албан тушаалын сарын цалингийн хэмжээ /төгрөгөөр/ |
| 1 | Шүүхийн ерөнхий зөвлөлийн дарга/шүүгч бус гишүүн/ | 4 800 000 |
| 2 | Шүүхийн ерөнхий зөвлөлийн шүүгч бус гишүүн | 4 500 000 |

---оОо---

Монгол Улсын Их Хурлын 2023 оны

 ... дугаар тогтоолын 4 дүгээр хавсралт

**ШҮҮХИЙН САХИЛГЫН ХОРООНЫ ДАРГА,**

**ШҮҮГЧ БУС ГИШҮҮНИЙ АЛБАН ТУШААЛЫН**

**ЦАЛИНГИЙН ХЭМЖЭЭ**

|  |  |  |
| --- | --- | --- |
| Д/д | Албан тушаал | Албан тушаалын сарын цалингийн хэмжээ /төгрөгөөр/ |
| 1 | Шүүхийн сахилгын хорооны дарга/шүүгч бус гишүүн/ | 4 800 000 |
| 2 | Шүүхийн сахилгын хорооны шүүгч бус гишүүн | 4 500 000 |

---оОо---

Монгол Улсын Их Хурлын 2023 оны

 ... дугаар тогтоолын 5 дугаар хавсралт

**БҮХ ШАТНЫ ШҮҮХИЙН ШҮҮГЧИЙН**

**АЛБАН ТУШААЛЫН ЦАЛИНГИЙН ХЭМЖЭЭ**

|  |  |  |
| --- | --- | --- |
| Д/д | Албан тушаал | Албан тушаалын сарын цалингийн хэмжээ(төгрөгөөр) |
| 1 | Хяналтын шатны шүүхийн Ерөнхий шүүгч | 5 214 000 |
| 2 | Хяналтын шатны шүүхийн шүүгч | 5 056 000 |
| 3 | Давж заалдах шатны шүүхийн Ерөнхий шүүгч | 4 740 000 |
| 4 | Давж заалдах шатны шүүхийн шүүгч | 4 582 000 |
| 5 | Анхан шатны шүүхийн Ерөнхий шүүгч | 4 424 000 |
| 6 | Анхан шатны шүүхийн шүүгч | 4 266 000 |

---оОо---

Монгол Улсын Их Хурлын 2023 оны

 ... дугаар тогтоолын 6 дугаар хавсралт

**ПРОКУРОРЫН БАЙГУУЛЛАГЫН**

**ПРОКУРОРЫН АЛБАН ТУШААЛЫН**

**ЦАЛИНГИЙН ХЭМЖЭЭ**

|  |  |  |
| --- | --- | --- |
| Д/д | Албан тушаал | Албан тушаалын сарын цалингийн хэмжээ /төгрөгөөр/ |
| 1 | Монгол Улсын Ерөнхий прокурор | 5 205 000 |
| 2 | Монгол Улсын Ерөнхий прокурорын орлогч | 5 055 000 |
| 3 | Улсын Ерөнхий прокурорын туслах прокурор, хэлтсийн дарга, Нийслэлийн прокурорын газрын ерөнхий прокурор | 4 905 000 |
| 4 | Аймаг, тээвэр, дүүргийн прокурорын газрын ерөнхий прокурор, Улсын Ерөнхий прокурорын газрын ахлах прокурор, Нийслэлийн прокурорын газрын ерөнхий прокурорын орлогч | 4 735 000 |
| 5 | Улсын Ерөнхий прокурорын газрын хяналтын прокурор, Нийслэлийн прокурорын газрын ахлах прокурор | 4 545 000 |
| 6 | Сум дундын прокурорын газрын ерөнхий прокурор, Аймаг, тээвэр, дүүргийн прокурорын газрын ерөнхий прокурорын орлогч | 4 395 000 |
| 7 | Нийслэлийн прокурорын газрын хяналтын прокурор, Аймаг, тээвэр, дүүргийн прокурорын газрын ахлах прокурор | 4 195 000 |
| 8 | Аймаг, тээвэр, дүүрэг, сум дундын прокурорын газрын хяналтын прокурор | 3 995 100 |

---оОо---